Mertu tal-ex-Ministru tal-Affarijiet Barranin, Dr Joe Borg, bejn il-25 u s-27 ta' Ġunju 2000, sibt ruħi Varsavja. Attendejt u ħadt sehem f'dak li ssejjaħ il-"World Forum on Democracy". L-amministrazzjoni tal-Istati Uniti tal-Amerika, immexxija mis-Segretarju tal-Istat Madeleine Albright, riedet tagħmel il-punt li d-demokrazija hija l-aqwa sistema politika u li għandna nagħmlu l-isforzi tagħna biex tissoda. Biex min mhuwiex demokratiku nħajruh isir. Kif ukoll biex, min huwa, jkompli jissoda d-demokrazija li għandu. L-esperjenza għalija kienet mill-iktar interessanti, meta kont għadni kif bdejt triqti bħala deputat tal-poplu. Għaliha ġew ħafna mill-mexxejja tad-dinja demokratika. Fosthom kelli x-xorti li niltaqa' ma', u nisma' lil Kofi Annan, is-Segretarju Ġenerali tal-Ġnus Magħquda. Ħadem ħafna Niftakarni ftit 'il-bgħid minnu huwa u jitkellem. Il-vuċi tiegħu kienet waħda stabbli. Kien hemm, però, ħafna enfasi fuq il-kontenut ta' dak li kien qiegħed jgħid. Fuq il-messaġġ politiku tiegħu. Diskors li sar waqt li kien qiegħed imexxi diversi aġenda impenjattivi li kien daħal b'saħħa kbira għalihom. Dik kontra l-faqar, kontra l-gwerer, favur id-demokraziji u favur il-paċi. Ħadem ħafna u kien meqjus. Ħadd ma tniffes tul dan id-diskors. Kull min kien hemm baqa' msammar jisma' u jgħarbel kliemu. Għalhekk, meta nhar is-Sibt 18 ta' Awissu 2018 tħabbret il-mewt tiegħu, ħassejt li parti mill-memorja ħajja tiegħi kienet ġiet nieqsa. Għamel ġieħ Ħadt għalhekk pjaċir li rajt li tul il-jum u l-ġimgħa, il-Partit Nazzjonalista sellem il-memorja ta' Kofi Annan. Bniedem li għamel ġieħ lil pajjiżu, il-Ghana. Kien is-Segretarju Ġenerali tal-Ġnus Magħquda mill-1997 sal-2006. Influwenti, mimli b'inizjattivi ġodda, li serva l-umanità. Serviha bħala messaġġier u ħaddiem favur il-paċi kontra l-gwerra. Mogħti, ġustament, il-Premju Nobel għall-Paċi fl-2001. Attent f'dak li kien qiegħed iwettaq. Preparat b'paċenzja u b'perseveranza. Kostanti u b'boxxla ta' valuri umani li qatt ma abbanduna. Favur id-demokrazija Kien bniedem li kkumbatta favur l-iżvilupp sħiħ tal-persuna umana. Favuri stati fid-dinja li kienu lura. Rappreżentant denju tal-għerf u l-għaqal tal-kontinent Afrikan. Ġellied għad-demokrazija bħala valur. Il-mexxej li kien jemm li ħadd ma jitwieled ċittadin tajjeb, u anqas li nazzjon jitwieled demokratiku, imma li t-tnejn jgħaddu minn proċess kontinwu ta' żvilupp biex isiru dejjem aħjar milli kienu. Favur l-edukazzjoni Ġellied favur l-edukazzjoni. Kien jemmen, ġustament, li l-edukazzjoni hija dritt fundamentali ta' kull bniedem fid-dinja. Mhux riservata għall-ftit, jew għal dawk biss li jistgħu jħallsu, imma għall-bnedmin kollha. Dritt li kien jemmen li jagħti lill-bniedem il-poter li jibdel, għax fuq l-edukazzjoni jiddependu l-libertà, id-demokrazija u l-iżvilupp sostenibbli. Favur il-bniedem Ma hemmx dubju li ser iħalli warajh minjiera ta' għerf u kitba. Kliem li għandhom jispirawna sabiex nagħmlu d-dinja aħjar milli hija, u li nassiguraw li jonqsu d-disugwaljanza, il-faqar u l-inġustizzja soċjali u tikber id-demokrazija. Kif kien qal f'wieħed mill-aħħar diskorsi tiegħu, fl-14 ta' Settembru 2017, hemm kriżi fid-demokrazija għax, kif jgħid huwa: "The victory over Nazism, Fascism and Communism were also ideological struggles that were won on the battlefield of ideas as well. Wirt ta' għerf Proprju għalhekk li l-Partit Nazzjonalista jingħaqad mad-dinja u jsellem il-memorja ta' Kofi Annan. Proprju għalhekk li nħoss li għandu jingħata l-ġieħ li ħaqqu. U fl-istess ħin nuża dan l-artikolu biex nappella sabiex dawk li qed jaqrawh jitħajru jsegwu d-diversi kotba fejn huwa ta l-kontribut tiegħu.
Kofi Annan.